b"\n_START_ARTICLE_\nJohann Sebastian Bach\n_START_SECTION_\nInf\xc3\xa0ncia\n_START_PARAGRAPH_\nJohann Sebastian Bach era el vuit\xc3\xa8 fill de Johann Ambrosius Bach, m\xc3\xbasic municipal, i Maria Elisabeth L\xc3\xa4mmerhirt, fam\xc3\xadlia molt rica i que acumulava m\xc3\xa9s de dos-cents anys de tradici\xc3\xb3 musical._NEWLINE_Johann Sebastian Bach va pert\xc3\xa0nyer a una de les m\xc3\xa9s destacades fam\xc3\xadlies musicals de tots els temps. Durant m\xc3\xa9s de dos-cents anys la fam\xc3\xadlia Bach va produir bons int\xc3\xa8rprets i compositors. En aquella \xc3\xa8poca, l'Esgl\xc3\xa9sia luterana, el govern local i l'aristocr\xc3\xa0cia donaven una significativa aportaci\xc3\xb3 per a la formaci\xc3\xb3 de m\xc3\xbasics professionals, particularment en els electorats orientals de Tur\xc3\xadngia i Sax\xc3\xb2nia. El pare de Johann Sebastian, Johann Ambrosius Bach, era un talent\xc3\xb3s violinista i trompetista a Eisenach, una ciutat amb prop de 6.000 habitants a Tur\xc3\xadngia. Els oncles de Johann Sebastian eren tots m\xc3\xbasics professionals, des d'organistes i m\xc3\xbasics de cambra de la cort fins a compositors. Bach era conscient dels \xc3\xa8xits musicals de la seva fam\xc3\xadlia, i cap a 1735 va esbossar una genealogia, Ursprung der musikalisch-Bachischen Familie (Origen de la fam\xc3\xadlia musical Bach), buscant la hist\xc3\xb2ria de les generacions dels reeixits m\xc3\xbasics de la seva fam\xc3\xadlia._NEWLINE_El seu pare va ser qui probablement li va ensenyar a tocar el viol\xc3\xad i els fonaments de la teoria musical. Els seus oncles eren tots m\xc3\xbasics professionals, els c\xc3\xa0rrecs inclo\xc3\xafen organistes d'esgl\xc3\xa9sia, m\xc3\xbasics de cambra de la cort i compositors. El seu oncle Johann Christoph Bach el va introduir en la pr\xc3\xa0ctica de l'orgue. La mare de Bach va morir el 1694, i el seu pare, vuit mesos despr\xc3\xa9s. Per aquest motiu, orfe a deu anys, an\xc3\xa0 a viure amb el seu germ\xc3\xa0 Johann Christoph, organista a la ciutat d'Ohrdruf, on segu\xc3\xad la seva educaci\xc3\xb3, tant acad\xc3\xa8mica com musical. All\xc3\xa0, va estudiar, interpretar i copiar m\xc3\xbasica, incloent-hi la del seu mateix germ\xc3\xa0, tot i estar prohibit fer-ho perqu\xc3\xa8 les partitures eren molt valuoses i privades i el paper d'aquest tipus era cost\xc3\xb3s. Va rebre valuosos ensenyaments del seu germ\xc3\xa0, que el va instruir en la t\xc3\xa8cnica del clavicordi. Johann Christoph el pos\xc3\xa0 en contacte amb les obres dels grans compositors del sud contemporanis, com Johann Jakob Froberger i especialment amb Johann Pachelbel, que coneixia i amb qui havia estudiat; i tamb\xc3\xa9 amb compositors del nord d'Alemanya, francesos (Jean-Baptiste Lully, Louis Marchand, Marin Marais), i el gran clavecinista itali\xc3\xa0 Girolamo Frescobaldi._NEWLINE_El 1700, a l'edat de 14 anys, Bach, juntament amb el seu vell amic de l'escola George Erdmann, obtingu\xc3\xa9 una beca per estudiar a l'Escola de sant Miquel de L\xc3\xbcneburg (Baixa Sax\xc3\xb2nia), no lluny del port mar\xc3\xadtim d'Hamburg, una de les ciutats m\xc3\xa9s grans del Sacre Imperi Rom\xc3\xa0. L\xc3\xbcneburg estava a 340 km de dist\xc3\xa0ncia, recorregut que Bach devia fer a peu; all\xc3\xa0, fou acceptat, cant\xc3\xa0 al cor alhora que completava els estudis. Bach estudi\xc3\xa0 a fons les obres dels grans mestres alemanys, entre d'altres Schultz, Pachelbel, Froberger i Buxtehude, i tamb\xc3\xa9 conegu\xc3\xa9 personalment l'organista Georg B\xc3\xb6hm. En aquells anys, sembla que Bach viatj\xc3\xa0 a Hamburg per poder con\xc3\xa8ixer i escoltar el gran organista Reincken. A L\xc3\xbcneburg, a m\xc3\xa9s de cantar en el cor de la capella, \xc3\xa9s probable que toqu\xc3\xa9s el gran orgue de l'esgl\xc3\xa9sia i diversos clavecins. D'acord amb el context en qu\xc3\xa8 s'educava, devia aprendre quelcom de franc\xc3\xa8s i itali\xc3\xa0, i rebre una base s\xc3\xb2lida en teologia, llat\xc3\xad, hist\xc3\xb2ria, geografia i f\xc3\xadsica. Tamb\xc3\xa9 s'hauria posat en contacte amb els fills dels nobles del nord d'Alemanya que eren enviats a l'escola de manera molt selectiva per preparar-se per la diplom\xc3\xa0cia, el govern i la carrera militar.\n_START_SECTION_\nD'Arnstadt a Weimar (1703-08)\n_START_PARAGRAPH_\nDespr\xc3\xa9s d'intentar sense \xc3\xa8xit esdevenir organista a Sangerhausen (Sax\xc3\xb2nia-Anhalt), Bach entra com a violinista a l'orquestra de la cort ducal de Joan Ernest III a Weimar (Tur\xc3\xadngia). No est\xc3\xa0 clar quin era el seu paper all\xc3\xa0, per\xc3\xb2 sembla que inclo\xc3\xafa tasques dom\xc3\xa8stiques no musicals. Durant els seus set mesos de servei a Weimar, la seva reputaci\xc3\xb3 com a teclista es va estendre tant que va ser convidat a inspeccionar el flamant orgue de St. Bonifatius-Kirche (posteriorment Bachkirche, esgl\xc3\xa9sia de Bach) de la propera ciutat d'Arnstadt, a 40 quil\xc3\xb2metres al sud-est de Weimar, i a fer el concert inaugural._NEWLINE_El 14 d'agost de 1703 \xc3\xa9s nomenat organista de l'esgl\xc3\xa9sia Nova d'Arnstadt, on escriu les seves primeres obres de consideraci\xc3\xb3, a m\xc3\xa9s d'encarregar-se de la formaci\xc3\xb3 musical dels cantants i m\xc3\xbasics municipals. A Arnstadt les obligacions eren lleugeres, el salari relativament gener\xc3\xb3s i l'orgue era bo i nou, afinat d'acord amb un sistema nou que permetia que s'utilitz\xc3\xa9s un major nombre de tecles. En aquesta \xc3\xa8poca, Bach estava emprenent la composici\xc3\xb3 seriosa de preludis per a orgue; aquestes obres, inscrites en la tradici\xc3\xb3 del Nord d'Alemanya de preludis virtuosos i improvisadors, ja mostraven un estricte control dels motius (en elles, una idea musical senzilla i breu s'explora en les seves conseq\xc3\xbc\xc3\xa8ncies a trav\xc3\xa9s de tot un moviment). No obstant aix\xc3\xb2, en aquestes obres el compositor encara no havia desenvolupat plenament la seva capacitat d'organitzaci\xc3\xb3 a gran escala i la seva t\xc3\xa8cnica contrapunt\xc3\xadstica, on dues o m\xc3\xa9s melodies interactuen simult\xc3\xa0niament._NEWLINE_Les relacions amb les autoritats d'Arnstadt, per\xc3\xb2, es deterioraren arran d'un llarg viatge a L\xc3\xbcbeck per escoltar l'organista Buxtehude, un dels m\xc3\xa9s famosos organistes de l'\xc3\xa8poca. Tamb\xc3\xa9 se li retreu que una dona (la seva cosina Maria Barbara) canti a l'esgl\xc3\xa9sia, cosa prohibida en aquell temps. A aquests malentesos, s'hi afegiren disputes amb els alumnes. Johann Sebastian estava insatisfet tamb\xc3\xa9 amb el nivell dels cantants del cor. Aquest episodi ben conegut de la vida de Bach implica que va haver de caminar uns 400 quil\xc3\xb2metres d'anada i altres tants de tornada a peu per passar un temps amb l'home a qui possiblement considerava com la figura m\xc3\xa0xima entre els organistes alemanys. El viatge va refor\xc3\xa7ar la influ\xc3\xa8ncia de l'estil de Buxtehude com a fonament de l'obra primerenca de Bach, i el fet que s'allargu\xc3\xa9s la seva visita durant diversos mesos suggereix que el temps que va passar amb l'anci\xc3\xa0 va tenir un alt valor per al seu art. Johann Sebastian volia convertir-se en amanuense (assistent o successor) de Buxtehude, per\xc3\xb2 no va voler casar-se amb la seva filla, que era la condici\xc3\xb3 per al seu nomenament._NEWLINE_Bach decid\xc3\xad acceptar l'any 1707 una interessant oferta provinent de l'esgl\xc3\xa9sia de Sant Blai de M\xc3\xbchlhausen, vacant des de la mort de l'organista J. G. Ahle. El lloc, amb paga i condicions significativament superiors, inclo\xc3\xafa tamb\xc3\xa9 un bon cor. Al cap de quatre mesos d'haver arribat a M\xc3\xbchlhausen, el 17 d'octubre de 1707, amb 23 anys es va casar amb Maria Barbara, la seva cosina en segon grau que cantava al cor, amb qui tindria set fills, dels quals quatre van arribar a l'edat adulta. Dos d'ells \xe2\x80\x94Wilhelm Friedemann Bach i Carl Philipp Emanuel Bach\xe2\x80\x94 van arribar a ser compositors importants en l'ornamentat estil Rococ\xc3\xb3 que va seguir al Barroc._NEWLINE_L'ambient que Bach hi trob\xc3\xa0 era trist, ja que la ciutat havia patit recentment un greu incendi. Tot i aix\xc3\xb2, l'esgl\xc3\xa9sia i l'ajuntament de la ciutat devien estar orgullosos del seu nou director musical, ja que de bona gana van acceptar les exig\xc3\xa8ncies de Bach i van invertir una gran suma en la renovaci\xc3\xb3 de l'orgue de l'esgl\xc3\xa9sia de Sant Blai, i els va agradar tant l'elaborada cantata festiva que Bach va escriure per a la inauguraci\xc3\xb3 del nou consell de la ciutat en 1708 \xe2\x80\x94Gott ist mein K\xc3\xb6nig, BWV 71, clarament amb l'estil de Buxtehude\xe2\x80\x94 que van pagar complaguts la publicaci\xc3\xb3 de l'obra, i en dues ocasions, en anys posteriors, el compositor va haver de tornar per dirigir-la. \xc3\x89s una de les poqu\xc3\xadssimes obres que Bach va veure editades al llarg de la seva vida. A part d'aquesta, els experts tamb\xc3\xa9 situen en aquesta ciutat la composici\xc3\xb3 de les primeres cantates religioses de Bach: BWV 4, 106, 131, 150.\n_START_SECTION_\nWeimar (1708-17)\n_START_PARAGRAPH_\nNou mesos despr\xc3\xa9s del seu nomenament a M\xc3\xbchlhausen, Bach dimiteix com a organista de Sant Blai en rebre una important oferta per tornar a Weimar, per\xc3\xb2 aquesta vegada ser\xc3\xa0 per la porta gran. Bach ha acceptat el c\xc3\xa0rrec d'organista de la cort del duc Guillem Ernest de Sax\xc3\xb2nia-Weimar. Bach es va traslladar amb la seva fam\xc3\xadlia a un apartament molt proper al palau ducal. Un excel\xc2\xb7lent salari i la possibilitat de treballar amb m\xc3\xbasics professionals van ser segurament motiu suficient per deixar el seu lloc a M\xc3\xbchlhausen. Les autoritats de M\xc3\xbchlhausen no hi posen traves, i demanen a Bach que hi torni quan el nou orgue estigui acabat. Les relacions entre Bach i M\xc3\xbchlhausen continuaran cordials durant molts anys. El 1708 neix, ja a Weimar, Catharina Dorothea, la primera filla de Bach i Maria Barbara, i es va unir a ells la germana gran i soltera de Maria Barbara. Va romandre amb ells ajudant en les tasques dom\xc3\xa8stiques fins a la seva mort el 1729._NEWLINE_Per la seva anterior proximitat amb el duc Johann Ernst, que havia estat al seu torn un avesat m\xc3\xbasic i admirador de la m\xc3\xbasica italiana, Bach havia estudiat i transcrit les obres d'Antonio Vivaldi, Arcangelo Corelli i Giuseppe Torelli, entre altres autors italians, gr\xc3\xa0cies a la qual cosa havia apr\xc3\xa8s a escriure obertures dram\xc3\xa0tiques, assimilat el seu dinamisme i emotivitat harm\xc3\xb2nica, i aplicat aquestes qualitats a les seves pr\xc3\xb2pies composicions, que al seu torn eren interpretades pel conjunt musical del duc Wilhelm Ernst._NEWLINE_A Weimar, seguint els gustos del duc Johann Ernst, que havia estat al seu torn un avesat m\xc3\xbasic i admirador de la m\xc3\xbasica italiana, Bach entra en contacte amb les tend\xc3\xa8ncies musicals europees. Descobreix les obres de mestres com Vivaldi, Corelli, Albinoni, Couperin o el seu contemporani H\xc3\xa4ndel. Bach realitza transcripcions al clavec\xc3\xad i a l'orgue d'obres d'aquests compositors, com el Concert per a quatre clavecins en la menor,  BWV 1065, transcripci\xc3\xb3 literal del Concert n\xc3\xbam. 10 en si menor, RV 580, de L'estro armonico, op. 3, d'Antonio Vivaldi. Gr\xc3\xa0cies als nous coneixements, apr\xc3\xa8n a escriure obertures dram\xc3\xa0tiques, i assimila el seu dinamisme i emotivitat harm\xc3\xb2nica, i aplica aquestes qualitats a les seves mateixes composicions. Bach es va sentir atret especialment amb l'estil itali\xc3\xa0 en qu\xc3\xa8 un o m\xc3\xa9s instruments solistes alternen secci\xc3\xb3 per secci\xc3\xb3 amb l'orquestra completa a trav\xc3\xa9s d'un moviment._NEWLINE_El 1710 neix Wilhelm Friedemann, primer fill de Bach i tamb\xc3\xa9 compositor c\xc3\xa8lebre. Fou el fill predilecte de son pare. _NEWLINE_Va continuar tocant i component per a orgue i interpretant m\xc3\xbasica de concert amb el conjunt del duc. Tamb\xc3\xa9 va comen\xc3\xa7ar a compondre preludis i fugues, posteriorment recopilats en la seva obra monumental El clavec\xc3\xad ben temperat (Das Wohltemperierte Klavier), impr\xc3\xa8s per primera vegada el 1801, que consta de dos llibres compilats el 1722 i el 1744, cadascun dels quals cont\xc3\xa9 un preludi i fuga en cada tonalitat major i menor. En l'ambient familiar va comen\xc3\xa7ar a escriure l'obra Orgelb\xc3\xbcchlein (Petit llibre per a orgue) per al seu fill gran Wilhelm Friedemann, obra did\xc3\xa0ctica que va deixar inconclusa. Contenia corals tradicionals luteranes arranjades en elaboracions complexes, per formar organistes._NEWLINE_Tres anys m\xc3\xa9s tard, es produeixen unes negociacions que resultaran fallides a l'\xc3\xbaltim moment, entre Bach i les autoritats de Halle, ciutat natal de H\xc3\xa4ndel, per tal d'esdevenir-ne organista. Bach havia aconsellat a les autoritats durant la renovaci\xc3\xb3 de Christoph Cuntzius de l'orgue principal de la galeria oest de la Marktkirche Unser Lieben Frauen. Johann Kuhnau i Bach van tornar a tocar quan es va inaugurar el 1716. Els music\xc3\xb2legs debaten si la seva primera cantata Christen, \xc3\xa4tzet diesen Tag, BWV 63, va ser estrenada aqu\xc3\xad el 1713, o si va ser interpretada pel bicentenari de la Reforma Protestant el 1717._NEWLINE_El 2 de mar\xc3\xa7 de 1714, \xc3\xa9s ascendit al c\xc3\xa0rrec de konzertmeister de la cort, amb la qual cosa la seva tasca es desvia preferentment cap a la m\xc3\xbasica instrumental. Comen\xc3\xa7ar\xc3\xa0 a escriure el seu primer cicle de cantates, una cada mes. Entre d'altres, s'han conservat les BWV 182, 12, 172, 18, 21, 54 i 185._NEWLINE_Sis dies despr\xc3\xa9s, el 8 de mar\xc3\xa7, neix Carl Philipp Emanuel, futur compositor i segurament el millor i m\xc3\xa9s fam\xc3\xb3s dels fills de Bach._NEWLINE_L'1 de desembre de 1716 mor el mestre de capella Samuel Drese. Bach est\xc3\xa0 segur de ser-ne el successor, per\xc3\xb2, inexplicablement, el duc Guillem Ernest es decideix pel fill del desaparegut Drese, Johann Wilhelm, m\xc3\xbasic de molta menys v\xc3\xa0lua que Bach.\n_START_SECTION_\nK\xc3\xb6then (1717-23)\n_START_PARAGRAPH_\nFrustrat i descontent amb el duc Guillem Ernest, el 1717 rep una oferta del pr\xc3\xadncep Leopold d'Anhalt-K\xc3\xb6then, petit principat situat a uns 100 km de Weimar, per tal d'esdevenir mestre de capella de la seva petita cort i Bach l'accepta immediatament. L'oposici\xc3\xb3 del duc de Weimar a la seva marxa ocasiona l'empresonament de Bach durant durant tres setmanes (del 6 de novembre al 2 de desembre) sense donar mostres de penediment. Finalment, el duc Guillem Ernest l'autoritza a marxar cap a K\xc3\xb6then._NEWLINE_En el transcurs d'un viatge a Dresden d'aquell mateix any, es produeix la famosa an\xc3\xa8cdota del concurs amb el c\xc3\xa8lebre organista franc\xc3\xa8s Louis Marchand. Bach va ser convidat a enfrontar-se amb Marchand per veure qui era millor organista. S'explica que Marchand, en sentir el seu rival mentre assajava la nit abans del concurs, va quedar tan impressionat que aquella mateixa nit va marxar de Dresden a correcuita per no quedar en rid\xc3\xadcul al concurs de l'endem\xc3\xa0. Aquest episodi ja fou publicat en vida del compositor i a finals del segle XVIII ja s'havia convertit en una de les an\xc3\xa8cdotes musicals m\xc3\xa9s populars de les que circulaven per Alemanya. Aquest fet va portar molta fama a Bach, per\xc3\xb2 sempre fou explicat per terceres persones i Bach no se'n vanaglori\xc3\xa0 mai._NEWLINE_A K\xc3\xb6then, Bach va rebre de seguida el qu\xc3\xa8 se li havia negat a Weimar, el t\xc3\xadtol de kapellmeister i director de la m\xc3\xbasica de cambra, i per tant tenia el control de tota la m\xc3\xbasica de la cort. Leopold, que tamb\xc3\xa9 era un expert violinista, apreciava el seu talent, li pagava b\xc3\xa9 i li va donar un temps considerable per compondre i tocar. Tamb\xc3\xa9 va donar a Bach totes les facilitats perqu\xc3\xa8 experiment\xc3\xa9s amb la seva orquestra. Tanmateix, el pr\xc3\xadncep era calvinista i no solia usar m\xc3\xbasica elaborada en les seves misses; per aquesta ra\xc3\xb3, la majoria de les obres de Bach d'aquest per\xc3\xadode van ser profanes. Com a exemple hi ha les Suites per a orquestra, les sis Suites per a violoncel sol, les Sonates i partites per a viol\xc3\xad sol, els Concerts de Brandenburg i la primera part d'El clavec\xc3\xad ben temprat. Tamb\xc3\xa9 va compondre cantates profanes per a la cort, com Die Zeit, die Tag und Jahre macht, BWV 134a. Bach surt freq\xc3\xbcentment de K\xc3\xb6then acompanyant Leopold en les seves estades al balneari de Karlsbad, on l'orquestra de K\xc3\xb6then interpreta la seva m\xc3\xbasica._NEWLINE_Tot i haver nascut en el mateix any i d'estar separats \xc3\xbanicament per uns 130 quil\xc3\xb2metres, Bach i H\xc3\xa4ndel no es van con\xc3\xa8ixer mai. El 1719, Bach va fer un viatge d'uns trenta quil\xc3\xb2metres des de K\xc3\xb6then fins a Halle amb la intenci\xc3\xb3 de con\xc3\xa8ixer H\xc3\xa4ndel, per\xc3\xb2 aquest havia abandonat recentment la ciutat. El 1730, Friedmann, el fill de Johann Sebastian, va viatjar a Halle per convidar H\xc3\xa4ndel a visitar la fam\xc3\xadlia Bach a Leipzig; per\xc3\xb2 aquesta visita mai va tenir lloc. La seva dona, Ana Magdalena, va explicar com li encantava al seu marit transcriure durant hores les partitures de H\xc3\xa4ndel i com parlava sempre d'ell i de la seva m\xc3\xbasica amb veritable devoci\xc3\xb3._NEWLINE_Bach rest\xc3\xa0 nou anys al servei del pr\xc3\xadncep Leopold. Segons el mateix Johann Sebastian, foren els m\xc3\xa9s feli\xc3\xa7os de la seva vida. Mentre Bach estava de viatge amb el pr\xc3\xadncep Leopold a Karlovy Vary, la trag\xc3\xa8dia va arribar a la seva vida: la seva esposa, Maria Barbara, va morir sobtadament. Alguns especialistes assenyalen que en mem\xc3\xb2ria d'ella va compondre la Partita per a viol\xc3\xad sol n\xc3\xbam. 2, BWV 1004, especialment, la seva \xc3\xbaltima secci\xc3\xb3, la Ciaconne. _NEWLINE_Al cap de poc, el 3 de desembre de 1721, Bach es va tornar a casar amb la filla d'un trompetista de Weissenfels, Anna Magdalena, excel\xc2\xb7lent esposa i cantant. Tot i la difer\xc3\xa8ncia d'edat -ella tenia 17 anys menys- van tenir un matrimoni estable. Anna Magdalena va tenir cura dels quatre fills que encara sobrevivien de la primera esposa de Bach i li don\xc3\xa0 tretze fills m\xc3\xa9s, sis dels quals van aconseguir l'edat adulta: Gottfried Heinrich, Johann Christoph Friedrich i Johann Christian, que van arribar a ser m\xc3\xbasics destacats; Elisabeth Juliane Friederica (1726-1781), que es va casar amb l'alumne del seu pare Johann Christoph Altnickol; Johanna Carolina (1737-1781); i Regina Susanna (1742-1809)._NEWLINE_En realitat, Bach no estava del tot content a la cort, malgrat les extraordin\xc3\xa0ries mostres d'afecte i estima que li prodigava el pr\xc3\xadncep. Hi havia una ra\xc3\xb3 fonamental: Bach, per la seva profunda religiositat, per la seva formaci\xc3\xb3 i potser pel seu mateix temperament, era, i se sentia, m\xc3\xbasic d'esgl\xc3\xa9sia. Una cosa essencial li faltava, doncs, a K\xc3\xb6then, on la m\xc3\xbasica religiosa era pr\xc3\xa0cticament inexistent. Al cap i a la fi, el seu ofici era ser organista, a part del desitjable que per a un home com Bach havia de ser sortir d'una petita cort de prov\xc3\xadncia i anar-se'n en un dels principals focus d'activitat musical._NEWLINE_Entretant va succeir l'inesperat: la jove esposa del pr\xc3\xadncep Leopold, la seva cosina Frederica Enriqueta d'Anhalt-Bernburg, era indiferent, si no enemiga, de la m\xc3\xbasica i a les altres formes de cultura. I no va ser aix\xc3\xb2 la cosa pitjor, sin\xc3\xb3 que, per incomprensible que pugui semblar, va atreure a la seva manera de pensar el seu esp\xc3\xb2s, i el fins llavors apassionat mel\xc3\xb2man pr\xc3\xadncep Leopold va comen\xc3\xa7ar a deixar d'assistir als concerts i d'interessar-se pels seus m\xc3\xbasics, inclosos el kapellmeister. A m\xc3\xa9s, Leopold havia d'aportar cada vegada m\xc3\xa9s diners a l'ex\xc3\xa8rcit prussi\xc3\xa0, deixant-lo amb menys per a la m\xc3\xbasica.\n_START_SECTION_\nLeipzig (1723-50)\n_START_PARAGRAPH_\nL'any 1723, es van convocar unes oposicions per al c\xc3\xa0rrec de kantor a l'esgl\xc3\xa9sia de Sant Tom\xc3\xa0s, a Leipzig. Bach, despr\xc3\xa9s de molts dubtes, s'hi presenta. A la primera convocat\xc3\xb2ria es van presentar set aspirants, entre ells Telemann, que va ser elegit (11 d'agost). Per\xc3\xb2 Telemann, que llavors ocupava el prestigi\xc3\xb3s lloc de director general de la m\xc3\xbasica d'Hamburg, sembla que el que realment pretenia amb aquesta jugada era for\xc3\xa7ar les autoritats d'Hamburg que li augmentessin el sou, i quan ho va aconseguir va renunciar al c\xc3\xa0rrec. Aix\xc3\xb2 va obligar les autoritats de Leipzig a fer una nova convocat\xc3\xb2ria. L'elecci\xc3\xb3 va presentar grans dificultats, perqu\xc3\xa8, per una part, els_NEWLINE_consellers de l'Ajuntament no acabaven de posar-se d'acord sobre quin dels aspirants era el m\xc3\xa9s idoni, i, per una altra, alguns dels candidats es mostraven refractaris a ensenyar m\xc3\xbasica als alumnes de l'internat. De fet, aquest va ser el verdader cavall de batalla de totes les dificultats que anaven a sorgir._NEWLINE_Aquest lloc final, que va mantenir durant 27 anys fins a la seva mort, el va posar en contacte amb les maquinacions pol\xc3\xadtiques del seu ocupador, l'Ajuntament de Leipzig, dins del qual hi havia dues faccions: els absolutistes, lleials al monarca sax\xc3\xb3 a Dresden, August II de Pol\xc3\xb2nia anomenat el Fort, i la facci\xc3\xb3 de la ciutat-estat, que representava els interessos de la classe mercantil, els gremis i els arist\xc3\xb2crates menors. Bach va ser contractat pels mon\xc3\xa0rquics, en particular per l'alcalde d'aquella \xc3\xa8poca, Gottlieb Lange, un advocat jove que havia servit a la cort de Dresden. Coincidint amb el nomenament de Bach, a la facci\xc3\xb3 de la ciutat-estat se li va atorgar el control de la Thomasschule, i Bach va ser requerit per a diversos compromisos pel que fa a les seves condicions de treball._NEWLINE_Els deures de Bach com a kantor eren de dues menes: ensenyar els alumnes de la Thomasschule i compondre i dirigir la m\xc3\xbasica a les esgl\xc3\xa9sies de Sant Tom\xc3\xa0s i Sant Nicolau. Pel que fa als drets, cal tenir present que, te\xc3\xb2ricament, Bach va descendir de categoria en passar de kapellmeister (grau suprem en l'organitzaci\xc3\xb3 musical de l'Alemanya del seu temps) a kantor; per\xc3\xb2, en realitat, considerant el conjunt de circumst\xc3\xa0ncies, potser va sortir guanyant. I aix\xc3\xad sembla que ho va comprendre ell quan, despr\xc3\xa9s de molts dubtes, es va decidir a fer el pas._NEWLINE_El 22 de maig de 1723 es trasllada a viure a aquesta ciutat, on restar\xc3\xa0 fins al final de la seva vida. A Leipzig, Bach va tenir for\xc3\xa7a problemes, ja que era un home tremendament exigent i creia que les autoritats no feien tot el que calia perqu\xc3\xa8 la m\xc3\xbasica de les esgl\xc3\xa9sies de la ciutat fos de la millor qualitat possible. Sovintejaren els conflictes amb els altres rectors de l'escola i al Consell Municipal comen\xc3\xa7aren a arribar cont\xc3\xadnues cartes de protesta enviades per Bach. El 23 d'agost de 1730, Bach envi\xc3\xa0 al Consistori un informe sobre les \xc2\xabnecessitats per a la bona organitzaci\xc3\xb3 i funcionament de la m\xc3\xbasica a Leipzig\xc2\xbb. En aquest informe, Bach es queixava amargament de la (segons ell) desemparada situaci\xc3\xb3 en qu\xc3\xa8 es trobava la m\xc3\xbasica a Leipzig, per culpa del desinter\xc3\xa8s de les autoritats. Hi exposava els problemes que feien tan dif\xc3\xadcil la seva feina i suggeria les possibles solucions. Malgrat la irritaci\xc3\xb3 que aquest memor\xc3\xa0ndum caus\xc3\xa0 entre els membres del Consell, el juliol de 1731 va ser nomenat un nou rector per a l'escola de Sant Tom\xc3\xa0s: es tractava de Johann Mathias Gesner, eminent erudit i amic de joventut de Bach. Durant un temps, la situaci\xc3\xb3 de Bach millor\xc3\xa0 ostensiblement gr\xc3\xa0cies a la complicitat i la comprensi\xc3\xb3 de Gesner. Per\xc3\xb2, el 1734, Gesner marx\xc3\xa0 a G\xc3\xb6ttingen i el seu successor, Ernesti, reedit\xc3\xa0 els conflictes amb Bach._NEWLINE_Aquest decid\xc3\xad obtenir la protecci\xc3\xb3 del rei de Sax\xc3\xb2nia i sol\xc2\xb7licit\xc3\xa0 repetidament el t\xc3\xadtol de compositor de la cort. Per a congraciar-se amb el sobir\xc3\xa0, Bach envi\xc3\xa0 a Dresden alguns fragments de la gran Missa en si menor. Finalment, el 19 de novembre de 1736 arrib\xc3\xa0 a Leipzig, signat pel rei August el Fort, el tan anhelat nomenament de hofkomponist. Es tractava d'un t\xc3\xadtol merament honor\xc3\xadfic, per\xc3\xb2 que implicava la protecci\xc3\xb3 reial sobre Bach. Les autoritats de Leipzig, per tant, foren, a partir d'aquell moment, m\xc3\xa9s prudents a l'hora de recriminar la seva feina._NEWLINE_Bach es va dedicar amb major llibertat a la composici\xc3\xb3, sobretot des que, l'abril de 1729, va assumir la direcci\xc3\xb3 del Collegium Musicum, la qual cosa li va donar l'oportunitat de disposar d'un notable conjunt instrumental que feia un o dos concerts setmanals i per al qual va revisar i va adaptar la m\xc3\xbasica instrumental que havia compost a K\xc3\xb6then, a part de la d'altres autors._NEWLINE_El c\xc3\xa0rrec de Kantor oblig\xc3\xa0 Bach a treballar molt, ara dedicant-se a la m\xc3\xbasica religiosa i vocal. Va escriure sense parar en els seus primers anys: sobretot cantates, que s'interpretaven setmanalment a les esgl\xc3\xa9sies de Leipzig. La composici\xc3\xb3 fren\xc3\xa8tica de cantates cess\xc3\xa0 cap al 1728, quan Bach ja disposava de 5 cicles complets que se succeirien any rere any. A Leipzig, Bach tamb\xc3\xa9 escriur\xc3\xa0 obres colossals com la Passi\xc3\xb3 segons Sant Mateu (1727, 1a versi\xc3\xb3), la Passi\xc3\xb3 segons Sant Joan o la Missa en si menor i nombroses obres per a teclat (El clavec\xc3\xad ben temprat, 2a part) o estudis de contrapunt (L'art de la fuga).\n_START_SECTION_\nDarrers anys: reconeixement i oc\xc3\xa0s\n_START_PARAGRAPH_\nTotes aquestes dificultats van amargar profundament el m\xc3\xbasic i van fer que cada vegada s'a\xc3\xafll\xc3\xa9s m\xc3\xa9s de tot i de tots. El 1737, va arribar a renunciar a la direcci\xc3\xb3 del Collegium Musicum. No obstant aix\xc3\xb2, va tenir satisfaccions tamb\xc3\xa9 grans. Eren molt nombrosos els m\xc3\xbasics que anaven a visitar-lo, per a qui les portes de casa seva estaven sempre obertes i la seva taula preparada._NEWLINE_El 1736, el rei de Pol\xc3\xb2nia i elector de Sax\xc3\xb2nia el va nomenar el seu compositor de cort._NEWLINE_Amb aquesta ocasi\xc3\xb3, va viatjar a Dresden per oferir a la cort un concert amb el nou orgue de la Frauenkirche, que va deixar admirats tots, en particular el comte de Kayserling, ambaixador rus, a petici\xc3\xb3 del qual va escriure m\xc3\xa9s tard les Variacions Goldberg, per a Johann Gottlieb Goldberg (1727-56), protegit de Kayserling. Tamb\xc3\xa9 va tenir repetides invitacions de ciutats per inspeccionar o inaugurar orgues, de nobles, pr\xc3\xadnceps i reis que volien sentir-lo._NEWLINE_Entre aquestes, destaca la visita a Frederic el Gran a Berl\xc3\xadn el maig de 1747. Bach havia estat ja a Berl\xc3\xadn altres vegades. El 1741, per exemple, havia acudit a aquesta ciutat per visitar el seu fill Carl Philipp Emanuel, que el 1738 havia estat nomenat clavicembalista del pr\xc3\xadncep hereu Frederic de Pr\xc3\xbassia (el futur Frederic el Gran). Per\xc3\xb2, aquesta vegada el viatge va ser diferent: Bach va ser objecte dels honors m\xc3\xa9s grans, i la mateixa tarda de la seva arribada va haver d'improvisar una fuga sobre un tema que li va donar el rei i que despr\xc3\xa9s, elaborat de molt diverses formes, va constituir la base de l'Ofrena musical, que Bach va publicar aquell_NEWLINE_mateix any i que va dedicar al seu insigne admirador._NEWLINE_Per\xc3\xb2, per damunt de tot, estaven les alegries que Bach trobava a la seva pr\xc3\xb2pia casa, en la seva fam\xc3\xadlia. En primer lloc, la seva esposa, Anna Magdalena, que sentia verdadera adoraci\xc3\xb3 per ell. Despr\xc3\xa9s els fills, que van ser molts. Anna Magdalena es va mostrar tan prol\xc3\xadfica com Maria Barbara: al principi de la seva estada a Leipzig va donar a llum un fill per any. Bach, doncs, es refugiava cada vegada m\xc3\xa9s en la seva fam\xc3\xadlia i en la composici\xc3\xb3. A casa seva es feia molta m\xc3\xbasica, sobretot a mesura que els fills creixien i es feien capa\xc3\xa7os d'unir-se al seu pare i germans m\xc3\xa9s grans._NEWLINE_Bach no solament va viure a Leipzig la meitat de la seva vida creadora, sin\xc3\xb3 que hi va produir el millor de la seva obra. La part fonamental, la constitueix la m\xc3\xbasica religiosa, sobretot les cantates. Te\xc3\xb2ricament, Bach havia de compondre una cantata cada diumenge, llevat d'aquells pocs en els quals no hi havia m\xc3\xbasica._NEWLINE_A mesura que avan\xc3\xa7aven els anys, Bach s'anava quedant sol, musicalment parlant. Durant els dos \xc3\xbaltims decennis de la seva vida, el gust musical havia comen\xc3\xa7at a experimentar canvis profunds, als quals Bach es va mostrar insensible, mantenint-se fidel a si mateix. Els seguidors i detractors s'anivellaven. El s\xc3\xbammum de la incomprensi\xc3\xb3, l'ofensa m\xc3\xa9s gran que Bach podia rebre, es va donar quan Johann Gottlob Harrer (1703-55) va pretendre, un any abans de la mort de Bach, que aquest renunci\xc3\xa9s al lloc de Kantor per a assumir-lo ell. I hi ha bones raons per a pensar que el Consell de Leipzig hi estava d'acord i que va fer pressions sobre Bach perqu\xc3\xa8 dimit\xc3\xads. Cosa que no va fer, naturalment."